GULF จ่ายไฟ “GNRV2” พร้อมรับรู้รายได้โรงไฟฟ้ากลุ่ม GMP ครบ 12 โครงการ 1,563.4MW ปีนี้
GULF เปิดเครื่องจ่ายไฟ "กัลฟ์ เอ็นอาร์วี2" กำลังผลิตติดตั้ง 128.2 เมกะวัตต์ พร้อมรับรู้รายได้โรงไฟฟ้ากลุ่ม GMP ครบ 12 โครงการ กำลังผลิตรวม 1,563.4MW ปีนี้
GULF เปิดเครื่องจ่ายไฟ "กัลฟ์ เอ็นอาร์วี2" กำลังผลิตติดตั้ง 128.2 เมกะวัตต์ พร้อมรับรู้รายได้โรงไฟฟ้ากลุ่ม GMP ครบ 12 โครงการ กำลังผลิตรวม 1,563.4MW ปีนี้
1 ก.ค. 2562

บริษัท กัลฟ์ เอ็นเนอร์จีดีเวลลอปเมนท์ จำกัด (มหาชน) หรือ GULF แจ้งผ่านตลาดหลักทรัพย์แห่งประเทศไทย (ตลท.) ว่า บริษัท กัลฟ์ เอ็นอาร์วี2 จำกัด ซึ่งเป็นบริษัทย่อยของบริษัทฯและเป็นผู้ดำเนินโครงการโรงไฟฟ้า กัลฟ์ เอ็นอาร์วี2 (GNRV2) ได้ดำเนินการจ่ายไฟฟ้าเข้าระบบให้แก่การไฟฟ้าฝ่ายผลิตแห่งประเทศไทย (กฟผ.) แล้ว ตั้งแต่วันที่ 1 ก.ค. 2562 ภายใต้ประเภทผู้ผลิตไฟฟ้าเอกชนรายเล็ก (Small Power Producer หรือ SPP)
ทั้งนี้โครงการโรงไฟฟ้า GNRV2 ตั้งอยู่ในเขตอุตสาหกรรมสุรนารีจังหวัดนครราชสีมา มีกำลังการผลิตไฟฟ้าติดตั้งจำนวน 128.2 เมกะวัตต์และกำลังการผลิตไอน้ำติดตั้งจำนวน 10 ตันต่อชั่วโมง โครงการมีสัญญาซื้อขายไฟฟ้ากับ กฟผ. จำนวน 90 เมกะวัตต์เป็นระยะเวลา 25 ปีและมีสัญญาระยะยาวเพื่อจำหน่ายกำลังการผลิตไฟฟ้าและไอน้ำส่วนที่เหลือให้แก่ลูกค้าอุตสาหกรรม
โดยโครงการโรงไฟฟ้า GNRV2 นับเป็นโครงการโรงไฟฟ้า SPP ก๊าซธรรมชาติลำดับสุดท้ายจากโครงการโรงไฟฟ้า SPP จำนวน 12 โครงการภายใต้กลุ่มบริษัท กัลฟ์ เอ็มพี จำกัด (GMP) ซึ่งมีกำลังการผลิตไฟฟ้าติดตั้งรวมทั้งสิ้น 1,563.4 เมกะวัตต์ และกำลังการผลิตไอน้ำติดตั้งรวม 225 ตันต่อชั่วโมง
ทั้งนี้ การเปิดดำเนินการเชิงพาณิชย์ของกลุ่มโรงไฟฟ้าทั้ง 12 โครงการนั้น เป็นไปตามกำหนดทุกโครงการและมีต้นทุนโครงการต่ำกว่าแผนที่ได้วางไว้ ดังนั้นในปี 2562 จึงนับเป็นปีแรกที่บริษัทฯจะสามารถรับรู้รายได้จากโรงไฟฟ้าในกลุ่ม GMP ครบทั้ง 12 โครงการ